ปรับทีมสมคิดไหม?ทายท้าวิชามาร
พล.อ.ประยุทธ์ จันทร์โอชา กำลังจะปรับคณะรัฐมนตรี เพราะ พล.อ.ดาว์พงษ์ รัตนสุวรรณ รมว.ศึกษาธิการ พล.อ.ไพบูลย์ คุ้มฉายา รมว.ยุติธรรม ได้รับโปรดเกล้าฯ แต่งตั้งเป็นองคมนตรี คำถามคือ นายกฯ จะใช้โอกาสนี้ปรับ ครม.ตำแหน่งอื่นไหม ปรับใหญ่หรือปรับเล็ก เพื่อรับภารกิจที่ยังต้องอยู่อีกเกินปี
7 ธ.ค. 2559

 ใบตองแห้ง
 
พล.อ.ประยุทธ์ จันทร์โอชา กำลังจะปรับคณะรัฐมนตรี เพราะ พล.อ.ดาว์พงษ์ รัตนสุวรรณ รมว.ศึกษาธิการ พล.อ.ไพบูลย์ คุ้มฉายา รมว.ยุติธรรม ได้รับโปรดเกล้าฯ แต่งตั้งเป็นองคมนตรี คำถามคือ นายกฯ จะใช้โอกาสนี้ปรับ ครม.ตำแหน่งอื่นไหม ปรับใหญ่หรือปรับเล็ก เพื่อรับภารกิจที่ยังต้องอยู่อีกเกินปี
แน่ละ คำถามที่ประชาชนสนใจที่สุดคือ จะปรับทีมเศรษฐกิจไหม เพราะหลังได้สมคิด จาตุศรีพิทักษ์ มาแทนหม่อมอุ๋ย 1 ปีกว่า แม้เศรษฐกิจระดับบนดูดีขึ้น บริษัทตลาดหลักทรัพย์ทำกำไร แต่เศรษฐกิจระดับล่าง ปัญหาปากท้องชาวบ้าน ดูจะแก้ไม่ได้ แม้ออกมาตรการเอาใจ “ช้อปช่วยชาติ” แจกเงินคนจน หรือประดิษฐ์วาทกรรม “ประชารัฐ” คุยว่าทุ่มช่วยเกษตรกร 3 แสนล้านบาท แต่ในความรู้สึกประชาชน ยังจับต้องอะไรไม่ได้เลย
พูดอย่างนี้ไม่ได้โทษสมคิด แต่ดูสิครับ โพลล์ออกมาทีไร ก็มีแต่ยกย่องชื่นชมท่านนายกฯ และกองทัพ ว่าเป็นพระเอกทำให้บ้านเมืองสงบไม่วุ่นวาย แต่ด้านที่แย่ลงคือเศรษฐกิจ ค่าครองชีพ ฉะนั้นไม่โทษสมคิดแล้วจะโทษใคร โทษท่านผู้นำได้หรือ
ในทางการเมือง ทีมสมคิดจึงต้องรับไป กลายเป็นเป้าขย่มสนุกสนาน ของนักการเมืองอย่างพิชัย นริพทะพันธุ์ ไม่ต่างอะไรกับหม่อมอุ๋ย คนอกหักจากรัฐประหาร 2 ครั้ง
ขึ้นอยู่กับว่า ผู้นำจะตัดสินใจอย่างไร ปรับ ครม. รุเก่ารับใหม่ก็ช่วย “รีเฟรช” ความรู้สึกประชาชน แต่ไม่ใช่หาคนได้ง่าย ถ้าเข้ามาแล้วกลายเป็นศพหมด ใครจะอยากเข้า
หนึ่งปีกว่าของสมคิด บางคนบอกคิดได้แค่เนียะ? ไม่เก่งจริง สมัยไทยรักไทยแค่อาศัยทักษิณกับทีมงาน ฯลฯ ก็ว่ากันไป ผมไม่ใช่นักเศรษฐศาสตร์ ไม่อยากวิจารณ์ แต่ในทางการเมือง สมคิดมีคุณสมบัติที่หาได้ยาก คือมีความสัมพันธ์อันดีกับนายกฯ กับภาคธุรกิจ กับสื่อมวลชน และกับ NGO กระทั่งดึงหมอประเวศ วะสี มาขึ้นเวทีประชารัฐ
แต่ปัญหาของสมคิด คือการโดดเข้ามาร่วมรัฐบาลเผด็จการ ที่ทหารเป็นใหญ่ ซึ่งคนที่ตามข่าวคงรู้ดีว่ามีข่าวขัดแย้งภายใน รัฐมนตรีบางคนไม่ลงรอยหัวหน้าทีม ไม่ว่าใครถูกใครผิด แต่ถ้าไม่เป็นเอกภาพจะทำงานกันอย่างไร
ปัญหาของสมคิด ยังได้แก่การทำงานกับรัฐราชการเป็นใหญ่ แม้วาดภาพสวยหรู “ประชารัฐ” ก็อยู่ใต้กลไกมหาดไทยและกองทัพ การจัดสรรงบกระตุ้นเศรษฐกิจทำผ่านจังหวัด อำเภอ ลงไปถึงกำนันผู้ใหญ่บ้าน ที่ต้องทำตามคำสั่ง เป็นกลไกโบราณไม่เข้าใจความต้องการประชาชน ในขณะที่กลไกการเมือง ไม่ว่าท้องถิ่น ระดับชาติ หัวคะแนน ถูกปิดสนิท อย่าลืมนะครับ ชั่วๆ ดีๆ คนพวกนี้ก็เข้าใจประชาชนมากกว่า ฟังเสียงสะท้อนมากกว่า
ไม่แปลกเลยว่าทำไมงบ 3 แสนล้านจึง “หายไป” จากความรู้สึกชาวบ้าน เพราะมันไม่เข้าเป้า ไม่โดนใจ ลองถามคนชนบทดูสิว่าชอบโครงการตำบลละ 5 ล้านไหม
สมคิดเก่งจริงไหม ยังเป็นเรื่องรอง ภายใต้กลไกอำนาจนี้ ภายใต้ระบบการเมืองที่ไม่ดึงดูดนักลงทุน เอาใครที่ว่าแน่มาจากไหนก็ไม่ต่างกัน แม้อีกด้านหนึ่งสามารถโทษปัญหาเศรษฐกิจโลก
ถ้านายกฯ จะปรับ ครม.เศรษฐกิจ ให้เป็นทีมที่มีเอกภาพ ก็อาจช่วยได้บ้าง แต่เรื่ององคาพยพระบบราชการ ไม่มีทางแก้ไข
ไม่ว่าอย่างไรเศรษฐกิจไทยปีหน้าก็คงปริ่มๆ อยู่แบบนี้ ประชาชนก็จะรู้สึกแย่อยู่ต่อไป แต่หวังรอเลือกตั้งก็ไม่ได้ เพราะเลือกตั้งแล้วไม่เปลี่ยนอะไร ระบอบ คสช.ยังครองอำนาจต่อ ได้แต่เลือกนักการเมืองมาเป็นตัวประกอบเท่านั้นเอง
 
                                                                                                                ใบตองแห้ง